Anders Samuelsen (RV), 1999-02-09:
I Det Radikale Venstre hilser vi arbejdsministerens forslag
meget velkommen.
For det første er der ændringen af funktionærloven, der skal sikre kvindelige funktionærer ret til fuld løn under graviditetsbetinget sygdom.
Baggrunden for dette forslag er som bekendt EF-dommen fra november 1998.
I Det Radikale Venstre er vi helt enige i denne dom.
Det Radikale Venstre støtter derfor meget gerne denne del af lovændringen.
For det andet er der forslaget om ændringerne af reglerne omkring konkurrence- og kundeklausuler.
Her har vi indtil nu haft et regelsæt, som tiden på sin vis er løbet fra.
Erhvervslivets stigende specialisering og den teknologiske udvikling i det hele taget har betydet, at virksomhederne i langt højere grad end tidligere har interesse i at kunne sikre, at deres tekniske fremskridt ikke falder i konkurrentens hænder.
Det er i dag for nemt og omkostningsfrit at sikre sig for alle tilfældes skyld.
På den baggrund er det ganske åbenlyst, at den nuværende lovgivning ikke giver lønmodtagere tilstrækkelig beskyttelse, og at dette kan true mobiliteten på arbejdsmarkedet.
Det er et betydeligt problem såvel for den enkelte funktionær, der er omfattet af en konkurrenceklausul, som for samfundsøkonomien generelt, at der i de seneste år har været en stigning i anvendelsen af disse aftaler.
Det er på den ene side klart, at virksomhederne skal have lov til at beskytte deres innovationer, på den anden side har anvendelsen af konkurrenceklausuler fået et omfang, som ikke længere kan forsvares.
Det er selvfølgelig svært at finde en balance mellem lønmodtagernes interesse i at kunne skifte job og på den anden side virksomhedernes helt naturlige interesse i at kunne beskytte deres tekniske fremskridt.
Det er den balancegang, dette lovforslag skal søge at løse.
I Det Radikale Venstre mener vi, at forslaget her har fundet den rette balance.
Forslaget begrænser ikke direkte brugen af kunde- og konkurrenceklausuler, men giver i stedet virksomhederne et økonomisk incitament til selv at begrænse brugen af dem.
Ved at pålægge virksomhederne at give kompensation på mindst 50 pct. af den tidligere løn vil virksomhederne alt andet lige blive, skal vi sige, tvunget til at vurdere, om den pågældende funktionær nu også besidder så vigtig en viden, at man er villig til at bruge konkurrenceklausulerne. Samtidig giver denne kompensation også funktionæren et større økonomisk beskyttelse end den hidtidige lovgivning.
Den form for adfærdsregulering mener vi i Det Radikale Venstre giver den rette balance mellem de forskellige modsatrettede hensyn, som findes i forbindelse med konkurrenceklausuler.
Til sidst vil jeg også nævne, at det er yderst positivt, at der nu bliver lovgivet nærmere omkring de såkaldte kundeklausuler.
Det har været et meget sparsomt reguleret område, og det har i praksis betydet, at kundeklausuler er blevet så omfattende, at de har fået samme effekt som konkurrenceklausulerne.
Derfor er det også yderst rimeligt, at der nu bliver givet kompensation til lønmodtagere, der er omfattet af kundeklausuler, som rækker ud over første år.
Jeg vil dog sige, at beskyttelseshensynet over for arbejdsgiveren er så vigtigt - og her tænker jeg f.eks. på liberale erhverv, hvor kundekontakt er meget vigtig - at det er rimeligt, at klausuler også skal gælde ved arbejdsgiverens opsigelse.
Så alt i alt finder Det Radikale Venstre
arbejdsministerens forslag yderst positivt, og vi støtter gerne forslaget.